CELEX: 32012R0671
Language: mt
Date: 2012-07-11 00:00:00
Title: Regolament (UE) Nru 671/2012 tal-Parlament Ewropew u tal-Kunsill tal- 11 ta’ Lulju 2012 li jemenda r-Regolament tal-Kunsill (KE) Nru 73/2009 dwar l-applikazzjoni tal-pagamenti diretti lill-bdiewa fir-rigward tas-sena 2013

31.7.2012   
               
               
                  MT
               
               
                  Il-Ġurnal Uffiċjali tal-Unjoni Ewropea
               
               
                  L 204/11
               
            REGOLAMENT (UE) Nru 671/2012 TAL-PARLAMENT EWROPEW U TAL-KUNSILL
      tal-11 ta’ Lulju 2012
      li jemenda r-Regolament tal-Kunsill (KE) Nru 73/2009 dwar l-applikazzjoni tal-pagamenti diretti lill-bdiewa fir-rigward tas-sena 2013
      IL-PARLAMENT EWROPEW U L-KUNSILL TAL-UNJONI EWROPEA,
      Wara li kkunsidraw it-Trattat dwar il-Funzjonament tal-Unjoni Ewropea, u b’mod partikolari l-ewwel paragrafu tal-Artikolu 42 u l-Artikolu 43(2) tiegħu,
      Wara li kkunsidraw il-proposta tal-Kummissjoni Ewropea,
      Wara li l-abbozz tal-att leġiżlattiv intbagħat lill-parlamenti nazzjonali,
      Wara li kkunsidraw l-opinjoni tal-Kumitat Ekonomiku u Soċjali Ewropew (1),
      Wara li kkunsidraw l-opinjoni tal-Kumitat tar-Reġjuni (2),
      Filwaqt li jaġixxu skont il-proċedura leġiżlattiva ordinarja (3),
      Billi:
      
                  (1)
               
               
                  Skemi ġodda ta’ appoġġ għall-bdiewa fi ħdan il-qafas tal-politika agrikola komuni għandhom japplikaw mill-1 ta’ Jannar 2014 u għandhom jieħdu post l-iskemi attwali. Ir-Regolament tal-Kunsill (KE) Nru 73/2009 tad-19 ta’ Jannar 2009 li jistabbilixxi regoli komuni għal skemi ta’ appoġġ dirett għal bdiewa fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (4) għandu jkompli jifforma l-bażi li fuqha għandu jingħata appoġġ għall-introjtu għall-bdiewa fis-sena kalendarja 2013.
               
            
                  (2)
               
               
                  Ir-Regolament (KE) Nru 73/2009 stabbilixxa sistema ta’ tnaqqis obbligatorju u progressiv tal-pagamenti diretti (“modulazzjoni”), inkluża eżenzjoni tal-pagamenti diretti sa EUR 5 000 li għandha tkun applikabbli sas-sena kalendarja 2012. B’konsegwenza ta’ dan, l-ammonti netti totali tal-pagamenti diretti (“limiti massimi netti”) li jistgħu jingħataw fi Stat Membru, wara l-applikazzjoni tal-modulazzjoni, ġew iffissati sas-sena kalendarja 2012. Sabiex l-ammont tal-pagamenti diretti fis-sena kalendarja 2013 jinżamm fuq livell simili għal dak tal-2012, b’kont meħud tal-introduzzjoni gradwali fl-Istati Membri l-ġodda, fis-sens tar-Regolament (KE) Nru 73/2009, huwa xieraq li jiġi stabbilit mekkaniżmu ta’ aġġustament għas-sena kalendarja 2013 b’effett ekwivalenti għal dak tal-modulazzjoni u tal-limiti massimi netti. Minħabba l-karatteristiċi speċjali tal-appoġġ fir-reġjuni l-iktar imbegħda taħt il-politika agrikola komuni, dan il-mekkaniżmu tal-aġġustament ma għandux jiġi applikat għall-bdiewa f’dawk ir-reġjuni.
               
            
                  (3)
               
               
                  Sabiex jiffunzjonaw mingħajr problemi l-pagamenti diretti li għandhom isiru mill-Istati Membri għall-applikazzjonijiet magħmulin fis-sena kalendarja 2013, jeħtieġ li jiġu estiżi l-limiti massimi netti stabbiliti għas-sena kalendarja 2012 sal-2013 u li jiġu aġġustati, fejn meħtieġ, b’mod partikolari fir-rigward taż-żidiet li jirriżultaw mill-introduzzjoni gradwali tal-pagamenti diretti fl-Istati Membri l-ġodda.
               
            
                  (4)
               
               
                  B’mod parallel mal-modulazzjoni obbligatorja, ir-Regolament tal-Kunsill (KE) Nru 378/2007 tas-27 ta’ Marzu 2007 li jistabbilixxi regoli għal modulazzjoni volontarja ta’ pagamenti diretti previsti fir-Regolament (KE) Nru 1782/2003 li jistabbilixxi regoli komuni għal skemi diretti ta’ appoġġ fi ħdan il-politika agrikola komuni u li jistabbilixxi ċerti skemi ta’ appoġġ għall-bdiewa (5) għamilha possibbli li l-Istati Membri japplikaw tnaqqis (‘modulazzjoni volontarja’) għall-ammonti kollha ta’ pagamenti diretti li għandhom jingħataw fit-territorju tagħhom fir-rigward ta’ sena kalendarja partikolari sas-sena kalendarja 2012. Sabiex jinżamm l-ammont ta’ pagamenti diretti li għandhom isiru fir-rigward tal-applikazzjonijiet magħmula fis-sena kalendarja 2013 fuq livell simili għal dak tal-2012, l-Istati Membri li użaw il-modulazzjoni volontarja għas-sena kalendarja 2012 għandhom jibqgħu jkollhom il-possibbiltà li jnaqqsu l-pagamenti diretti fir-rigward tas-sena kalendarja 2013 u li jużaw il-fondi ġġenerati b’dan biex jiffinanzjaw programmi għall-iżvilupp rurali. Għalhekk, huwa xieraq li tiġi prevista l-possibbiltà li jibqa’ jitnaqqas l-ammont ta’ pagamenti diretti billi tiġi applikata sistema ta’ aġġustament volontarju ta’ pagamenti diretti għas-sena kalendarja 2013. Tnaqqis bħal dan għandu jiżdied flimkien mal-aġġustament obbligatorju ta’ pagament dirett imbassar għas-sena kalendarja 2013.
               
            
                  (5)
               
               
                  Fejn Stat Membru jkun applika rati ta’ modulazzjoni volontarja differenzjati reġjonalment fir-rigward tas-sena kalendarja 2012, għandu jkollu wkoll dik il-possibbiltà anki fir-rigward tas-sena kalendarja 2013. Sabiex jiġi ssalvagwardjat il-livell ta’ appoġġ dirett għall-bdiewa, l-applikazzjoni kkombinata tal-aġġustament obbligatorju u volontarju tal-pagamenti diretti fis-sena kalendarja 2013 m’għandhiex twassal għal tnaqqis tal-pagament dirett li jaqbeż it-tnaqqis applikat fl-2012, permezz ta’ modulazzjoni obbligatorja kif ukoll volontarja. Għalhekk, ir-rata massima ta’ aġġustament tal-pagamenti diretti li għandha tiġi applikata għas-sena kalendarja 2013 f’kull reġjun m’għandhiex taqbeż it-tnaqqis li jirriżulta kemm minn modulazzjoni obbligatorja kif ukoll volontarja, kif applikat fir-rigward tas-sena kalendarja 2012.
               
            
                  (6)
               
               
                  Fejn Stat Membru jkun uża l-għażla prevista fl-Artikolu 4(2) tar-Regolament (KE) Nru 378/2007 billi jkun iddeċieda li ma japplikax ir-rata massima għall-kontribuzzjoni mill-Fond Agrikolu Ewropew għall-Iżvilupp Rurali (FAEŻR) għall-ammonti netti li jirriżultaw mill-applikazzjoni ta’ modulazzjoni volontarja fil-perijodu ta’ programmazzjoni 2007 sa 2013, l-istess għażla għandha tkun disponibbli għal dak l-Istat Membru fir-rigward tal-fondi miġbura permezz tal-aġġustament volontarju ta’ pagamenti diretti sabiex tiġi żgurata l-kontinwità fil-finanzjament tal-infiq pubbliku tal-miżuri ta’ żvilupp rurali fl-2014. Għal raġunijiet ta’ konsistenza, l-arranġamenti ta’ qabel il-finanzjament għall-programmi għall-iżvilupp rurali m’għandhomx japplikaw għal dawn il-fondi.
               
            
                  (7)
               
               
                  Skont il-mekkaniżmu ta’ introduzzjoni gradwali pprovdut fl-Att ta’ Adeżjoni tal-2005, il-livell ta’ pagamenti diretti fil-Bulgarija u r-Rumanija għadu taħt il-livell tal-pagamenti diretti applikabbli fl-Istati Membri l-oħrajn fl-2013 wara l-applikazzjoni tal-aġġustament tal-pagamenti lill-bdiewa fil-perijodu transizzjonali. Għalhekk, il-mekkaniżmu ta’ aġġustament ma għandux japplika għall-bdiewa fil-Bulgarija u r-Rumanija.
               
            
                  (8)
               
               
                  L-Istati Membri l-ġodda setgħu jagħtu pagamenti diretti nazzjonali komplementari bħala konsegwenza tal-introduzzjoni gradwali tal-pagamenti diretti f’dawk l-Istati Membri. Possibbiltà bħal din mhix ser tibqa’ disponibbli fl-2013, meta l-iskeda għall-introduzzjoni gradwali ta’ pagamenti diretti fl-Istati Membri ġodda tkun kompluta. Fl-Istati Membri ġodda li japplikaw l-iskema ta’ pagament uniku skont l-erja, il-pagamenti diretti nazzjonali komplementari kellhom rwol importanti fl-appoġġ tal-introjtu tal-bdiewa f’setturi speċifiċi. Fir-rigward ta’ Ċipru, l-istess jista’ jintqal għall-għajnuniet mill-Istat. Għal dik ir-raġuni, u biex jiġi evitat tnaqqis f’daqqa u sostanzjali ta’ appoġġ fl-2013 f’dawk is-setturi li jibbenefikaw, sal-2012, minn pagamenti diretti nazzjonali komplementari u, fil-każ ta’ Ċipru, minn għajnuniet mill-Istat, huwa xieraq li jsir provvediment sabiex, f’dawk l-Istati Membri, ikun possibbli li jingħataw, soġġetti għall-awtorizzazzjoni mill-Kummissjoni, għajnuniet nazzjonali transitorji lill-bdiewa fl-2013. Sabiex tiġi żgurata l-kontinwità tal-livell ta’ appoġġ lill-bdiewa fl-2013, dawk is-setturi biss li bbenefikaw, fl-2012, mill-pagamenti diretti nazzjonali komplementari u, fil-każ ta’ Ċipru, mill-għajnuniet mill-Istat għandhom ikunu eliġibbli għall-għajnuna nazzjonali transitorja, u jekk tingħata l-għajnuna transitorja, hija għandha tingħata taħt l-istess kundizzjonijiet bħal dawk applikati għal dawk il-pagamenti fl-2012.
               
            
                  (9)
               
               
                  It-trasferimenti finanzjarji lill-FAEŻR previsti fl-Artikoli 134 u 135 tar-Regolament (KE) Nru 73/2009 huma marbuta mal-qafas finanzjarju pluriennali għall-2007-2013. Il-pagamenti diretti li għandhom isiru mill-Istati Membri fir-rigward tal-applikazzjonijiet magħmula fis-sena kalendarja 2013 ser jidħlu fis-seħħ fis-sena finanzjarja 2014, u b’hekk taqa’ taħt il-qafas finanzjarju pluriennali li jmiss. F’dak il-qafas, l-ammonti disponibbli għall-programmazzjoni għall-iżvilupp rurali diġà jinkludu l-ammonti li jikkorrespondu mat-trasferimenti finanzjarji previsti fl-Artikoli 134 u 135 tar-Regolament (KE) Nru 73/2009. Għalhekk, trasferimenti finanzjarji bħal dawn għandhom jiġu aboliti.
               
            
                  (10)
               
               
                  Sabiex ikun iffaċilitat użu aktar effiċjenti tal-fondi, ir-Regolament (KE) Nru 73/2009 jipprevedi l-possibbiltà li l-Istati Membri jagħtu appoġġ ’il fuq mil-limiti massimi nazzjonali tagħhom sa ammont li l-livell tiegħu għandu jiżgura li dan jibqa’ fil-marġini tan-nuqqas ta’ użu tal-limitu massimu nazzjonali. Dak ir-Regolament ippreveda dawk l-ammonti jew biex jintużaw għall-finanzjament ta’ appoġġ speċifiku jew biex jiġu trasferiti lill-FAEŻR skont l-Artikolu 136 tar-Regolament (KE) Nru 73/2009. Ladarba l-possibbiltà li jingħata appoġġ ’il fuq mil-limiti massimi nazzjonali tagħhom ser tiġi abolita meta s-sistema ġdida ta’ appoġġ dirett issir applikabbli, it-trasferiment finanzjarju lill-FAEŻR previst fl-Artikolu 136 tar-Regolament (KE) Nru 73/2009 għandu jinżamm biss sal-31 ta’ Diċembru 2013.
               
            
                  (11)
               
               
                  Il-possibbiltà li l-ammonti li jirriżultaw mill-applikazzjoni tal-aġġustament volontarju jsiru disponibbli bħala appoġġ addizzjonali tal-Unjoni fil-programmazzjoni u l-finanzjament għall-iżvilupp rurali taħt il-FAEŻR għas-sena finanzjarja 2014 u l-estensjoni tat-trasferimenti finanzjarji previsti fl-Artikolu 136 tar-Regolament (KE) Nru 73/2009 m’għandhomx jaffettwaw l-aġġustament futur tal-livell ta’ pagamenti diretti bil-għan li jkun hemm tqassim aktar ugwali tal-appoġġ dirett fost l-Istati Membri li huwa previst li jkun parti mis-sistema ġdida ta’ appoġġ dirett.
               
            
                  (12)
               
               
                  Fil-kuntest tar-rispett lejn id-dixxiplina baġitarja, jeħtieġ li, għas-sena finanzjarja 2014, jiġi definit il-limitu massimu għall-infiq iffinanzjat mill-FAEG billi jittieħed kont tal-ammonti massimi stabbiliti fir-Regolament li jistipula l-qafas finanzjarju pluriennali li għandu jiġi adottat mill-Kunsill skont l-Artikolu 312(2) tat-Trattat u l-ammonti li jirriżultaw mill-aġġustament volontarju flimkien mal-ammonti li jirriżultaw mill-applikazzjoni tal-Artikolu 136 tar-Regolament (KE) Nru 73/2009 għal dik is-sena finanzjarja.
               
            
                  (13)
               
               
                  Sabiex tiġi żgurata l-applikazzjoni korretta tal-aġġustamenti ta’ pagamenti diretti li jridu jsiru mill-Istati Membri fir-rigward tal-applikazzjonijiet magħmula fl-2013 u d-dixxiplina finanzjarja għas-sena kalendarja 2013, is-setgħa ta’ adozzjoni ta’ atti skont l-Artikolu 290 tat-Trattat għandha tiġi ddelegata lill-Kummissjoni fir-rigward tar-regoli rilevanti li jikkonċernaw il-bażi tal-kalkolu għat-tnaqqis li għandu jiġi applikat għall-bdiewa mill-Istati Membri. Huwa ta’ importanza partikolari li l-Kummissjoni twettaq konsultazzjonijiet xierqa matul il-ħidma ta’ tħejjija tagħha, inkluż fil-livell tal-esperti. Il-Kummissjoni, meta tħejji u tfassal atti delegati, għandha tiżgura trasmissjoni simultanja, f’waqtha u xierqa tad-dokumenti rilevanti lill-Parlament Ewropew u lill-Kunsill.
               
            
                  (14)
               
               
                  Skont ir-Regolament (KE) Nru 73/2009, l-Istati Membri kellhom il-possibbiltà li jiddeċiedu li jużaw, mis-sena ta’ wara, ċerta perċentwali tal-limitu massimu nazzjonali tagħhom għal appoġġ speċifiku għall-bdiewa tagħhom kif ukoll biex tiġi rieżaminata deċiżjoni preċedenti bid-deċiżjoni li jiġi modifikat, jew jintemm tali appoġġ. Huwa xieraq li jiġi previst rieżami addizzjonali ta’ dawk id-deċiżjonijiet b’effett għas-sena kalendarja 2013.
               
            
                  (15)
               
               
                  Sabiex jiġu żgurati kundizzjonijiet uniformi għall-implimentazzjoni ta’ dan ir-Regolament, is-setgħat ta’ implimentazzjoni għandhom jiġu konferiti fuq il-Kummissjoni fir-rigward tal-preżentazzjoni tal-ammonti li jirriżultaw mill-aġġustament volontarju. Dawk is-setgħat għandhom jiġu eżerċitati skont ir-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (6).
               
            
                  (16)
               
               
                  Fir-rigward tal-iffissar tal-ammonti li jirriżultaw mill-aġġustament volontarju, li jistabbilixxi l-bilanċ nett disponibbli għall-infiq mill-FAEG għas-sena finanzjarja 2014 u li jawtorizza l-għoti ta’ għajnuniet nazzjonali transitorji, il-Kummissjoni għandu jkollha s-setgħa li tadotta atti ta’ implimentazzjoni mingħajr ma tapplika r-Regolament (UE) Nru 182/2011.
               
            
                  (17)
               
               
                  Ir-Regolament (KE) Nru 73/2009 għandu għalhekk jiġi emendat kif meħtieġ,
               
            ADOTTAW DAN IR-REGOLAMENT:
      Artikolu 1
      Ir-Regolament (KE) Nru 73/2009 huwa b’dan emendat kif ġej:
      
                  (1)
               
               
                  L-Artikolu 8 huwa emendat kif ġej:
                  
                              (a)
                           
                           
                              il-paragrafu 1 jinbidel b’dan li ġej:
                              “1.   Mingħajr preġudizzju għall-Artikolu 11 ta’ dan ir-Regolament, l-ammonti netti totali tal-pagamenti diretti li jistgħu jingħataw fi Stat Membru għal kwalunkwe sena kalendarja qabel l-2013 wara l-applikazzjoni tal-Artikoli 7 u 10 ta’ dan ir-Regolament u tal-Artikolu 1 tar-Regolament (KE) Nru 378/2007 jew fis-sena kalendarja 2013 wara l-applikazzjoni tal-Artikoli 10a u 10b ta’ dan ir-Regolament, u bl-eċċezzjoni tal-pagamenti diretti mogħtija skont ir-Regolamenti (KE) Nru 247/2006 u (KE) Nru 1405/2006 ma għandhomx ikunu ogħla mil-limiti massimi stabbiliti fl-Anness IV għal dan ir-Regolament. Fejn meħtieġ, l-Istati Membri għandhom jagħmlu tnaqqis lineari fl-ammonti ta’ pagamenti diretti li huma soġġetti għat-tnaqqis previst fl-Artikoli 7 u 10 ta’ dan ir-Regolament u fl-Artikolu 1 tar-Regolament (KE) Nru 378/2007 għal kwalunkwe sena kalendarja qabel l-2013 jew fl-Artikoli 10a u 10b ta’ dan ir-Regolament għas-sena kalendarja 2013, sabiex jikkonformaw mal-limiti massimi stabbiliti fl-Anness IV għal dan ir-Regolament.”;
                           
                        
                              (b)
                           
                           
                              fil-paragrafu 2, il-punt (d) jitħassar;
                           
                        
            
                  (2)
               
               
                  Jiddaħħlu l-Artikoli li ġejjin:
                  “Artikolu 10a
                  Aġġustament tal-pagamenti diretti fl-2013
                  1.   Kwalunkwe ammont ta’ pagamenti diretti li għandu jingħata lil bidwi fis-sena kalendarja 2013 li jaqbeż l-EUR 5 000 għandu jitnaqqas b’10 %.
                  2.   It-tnaqqis previst fil-paragrafu 1 għandu jiżdied b’erba’ punti perċentwali għall-ammonti li jaqbżu EUR 300 000.
                  3.   Il-paragrafi 1 u 2 ma għandhomx japplikaw għall-pagamenti diretti mogħtija lill-bdiewa fil-Bulgarija u fir-Rumanija u fid-dipartimenti Franċiżi barra mill-Ewropa, fl-Azores u f’Madejra, fil-Gżejjer Kanarji u fil-Gżejjer tal-Eġew.
                  4.   B’deroga mill-paragrafu 1, it-tnaqqis imsemmi f’dak il-paragrafu għandu jkun stabbilit għal 0 % għal Stati Membri ġodda minbarra l-Bulgarija u r-Rumanija.
                  Artikolu 10b
                  Aġġustament volontarju tal-pagamenti diretti fl-2013
                  1.   Kwalunkwe Stat Membru li jkun applika l-Artikolu 1 tar-Regolament (KE) Nru 378/2007 għas-sena kalendarja 2012 jista’ japplika tnaqqis (minn hawn ’il quddiem imsejjaħ ‘aġġustament volontarju’) għall-ammonti kollha ta’ pagamenti diretti li għandhom jingħataw fit-territorju tiegħu għas-sena kalendarja 2013. L-aġġustament volontarju għandu jiġi applikat flimkien mal-aġġustament ta’ pagamenti diretti previsti fl-Artikolu 10a ta’ dan ir-Regolament.
                  L-aġġustament volontarju jista’ jiġi differenzjat reġjonalment dejjem jekk l-Istat Membru jkun uża l-għażla prevista fl-Artikolu 3(1)(b) tar-Regolament (KE) Nru 378/2007.
                  2.   Ir-rata massima ta’ tnaqqis li tirriżulta mill-applikazzjoni kkombinata tal-Artikolu 10a u l-paragrafu 1 ta’ dan l-Artikolu m’għandhiex taqbeż ir-rata ta’ perċentwali tat-tnaqqis mill-applikazzjoni kkombinata tal-Artikolu 7 ta’ dan ir-Regolament u l-Artikolu 1(1) tar-Regolament (KE) Nru 378/2007 kif applikata għall-ammonti li għandhom jingħataw lill-bdiewa għas-sena kalendarja 2012 fir-reġjuni kkonċernati.
                  3.   L-ammonti li jirriżultaw mill-applikazzjoni ta’ aġġustament volontarju m’għandhomx jaqbżu l-ammonti netti ffissati mill-Kummissjoni għas-sena kalendarja 2012 skont l-Artikolu 4(1) tar-Regolament (KE) Nru 378/2007.
                  4.   L-ammonti li jirriżultaw mill-applikazzjoni ta’ aġġustament volontarju għandhom ikunu disponibbli fl-Istat Membru fejn kienu ġġenerati bħala appoġġ tal-Unjoni taħt il-programmazzjoni għall-iżvilupp rurali u finanzjament mill-FAEŻR.
                  5.   Sat-8 ta’ Ottubru 2012 l-Istati Membri għandhom jiddeċiedu dwar, u jikkomunikaw lill-Kummissjoni dan li ġej:
                  
                              (a)
                           
                           
                              ir-rata ta’ aġġustament volontarju għat-territorju kollu u, meta applikabbli, għal kull reġjun;
                           
                        
                              (b)
                           
                           
                              l-ammont totali li għandu jitnaqqas taħt aġġustament volontarju għat-territorju kollu u, meta applikabbli, għal kull reġjun.
                           
                        Artikolu 10c
                  Ammonti li jirriżultaw mill-aġġustament volontarju u mill-applikazzjoni tal-Artikolu 136
                  1.   Fuq il-bażi tal-ammonti kkomunikati mill-Istati Membri skont l-Artikolu 10b(5), il-Kummissjoni għandha tadotta atti ta’ implimentazzjoni, mingħajr l-applikazzjoni tal-proċedura msemmija fl-Artikolu 141(2) jew l-Artikolu 141b(2), li jiffissaw ammonti li jirriżultaw mill-aġġustament volontarju.
                  2.   L-ammonti ffissati skont il-paragrafu 1, kif ukoll l-ammonti li jirriżultaw mill-applikazzjoni tal-Artikolu 136 għas-sena finanzjarja 2014, għandhom jinżiedu mat-tqassim annwali mill-Istat Membru tal-kontribuzzjoni tal-FAEŻR għall-programmi għall-iżvilupp rurali.
                  3.   L-Istati Membri jistgħu jiddeċiedu li jaqbżu r-rata ta’ kontribuzzjoni massima tal-FAEŻR fir-rigward tal-ammonti miżjuda għat-tqassim annwali mill-Istati Membri msemmi fil-paragrafu 2.
                  L-ammonti miżjuda għat-tqassim annwali mill-Istat Membru msemmi fil-paragrafu 2 m’għandhomx jiġu soġġetti għall-pagament tal-ammont uniku ta’ qabel il-finanzjament għall-programmi għall-iżvilupp rurali.
                  4.   Il-Kummissjoni għandha tadotta atti ta’ implimentazzjoni li jistipulaw regoli għall-preżentazzjoni tal-ammonti msemmija fil-paragrafu 2 fil-pjanijiet ta’ finanzjament tal-programmi għall-iżvilupp rurali. Dawk l-atti ta’ implimentazzjoni għandhom jiġu adottati f’konformità mal-proċedura ta’ eżami msemmija fl-Artikolu 141b(2).
                  Artikolu 10d
                  Limitu massimu nett għall-FAEG
                  1.   Il-limitu massimu għall-infiq tal-FAEG għas-sena finanzjarja 2014 għandu jiġi kkalkolat bħala l-ammonti massimi stipulati għalih mir-Regolament adottat mill-Kunsill skont l-Artikolu 312(2) tat-Trattat dwar il-Funzjonament tal-Unjoni Ewropea bl-ammonti msemmijin fl-Artikolu 10c(2) ta’ dan ir-Regolament imnaqqsin.
                  2.   Il-Kummissjoni għandha tadotta atti ta’ implimentazzjoni, mingħajr l-applikazzjoni tal-proċedura msemmija fl-Artikolu 141(2) jew l-Artikolu 141b(2), li jistipulaw il-bilanċ nett disponibbli għall-infiq għall-FAEG fir-rigward tas-sena finanzjarja 2014 fuq il-bażi tad-data msemmija fil-paragrafu 1.”;
               
            
                  (3)
               
               
                  Fl-Artikolu 11(1), jiżdied is-subparagrafu li ġej:
                  “Madankollu, fis-sena finanzjarja 2014, l-aġġustament imsemmi fl-ewwel subparagrafu għandu jiġi determinat b’kont meħud tat-tbassir għall-finanzjament ta’ pagamenti diretti u infiq marbut mas-suq tal-PAK stipulati fir-Regolament adottat mill-Kunsill skont l-Artikolu 312(2) tat-Trattat dwar il-Funzjonament tal-Unjoni Ewropea miżjuda bl-ammonti msemmijin fl-Artikolu 10b ta’ dan ir-Regolament u l-ammonti li jirriżultaw mill-applikazzjoni tal-Artikolu 136 tiegħu għas-sena finanzjarja 2014 qabel l-aġġustament ta’ pagamenti diretti previsti fl-Artikolu 10a ta’ dan ir-Regolament iżda mingħajr ma jittieħed kont tal-marġini ta’ EUR 300 000 000.”;
               
            
                  (4)
               
               
                  Fl-Artikolu 11, il-paragrafu 2 jinbidel b’dan li ġej:
                  “2.   Il-Parlament Ewropew u l-Kunsill, filwaqt li jaġixxu skont il-proċedura leġiżlattiva ordinarja fuq proposta mill-Kummissjoni ppreżentata mhux aktar tard mill-31 ta’ Marzu tas-sena kalendarja li fir-rigward tagħha japplikaw l-aġġustamenti msemmija fil-paragrafu 1, għandhom jiddeterminaw dawn l-aġġustamenti mhux aktar tard mit-30 ta’ Ġunju tal-istess sena kalendarja.”;
               
            
                  (5)
               
               
                  Jiddaħħal l-Artikolu li ġej:
                  “Artikolu 11a
                  Delega ta’ setgħat
                  Sabiex tkun żgurata applikazzjoni mill-aqwa tal-aġġustamenti tal-pagamenti diretti fl-2013 u dixxiplina finanzjarja għas-sena kalendarja 2013, il-Kummissjoni hija mogħtija s-setgħa li tadotta atti ddelegati, skont l-Artikolu 141a, li jistipulaw ir-regoli li jikkonċernaw il-bażi tal-kalkolu għat-tnaqqis li għandu jiġi applikat lil bdiewa mill-Istati Membri minħabba l-aġġustamenti tal-pagamenti fl-2013 previsti fl-Artikolu 10a u d-dixxiplina finanzjarja prevista fl-Artikolu 11.”;
               
            
                  (6)
               
               
                  Fl-Artikolu 68(8), il-frażi introduttorja tinbidel b’dan li ġej:
                  “8.   Sal-1 ta’ Settembru 2012, l-Istati Membri li ħadu d-deċiżjoni msemmija fl-Artikolu 69(1) jistgħu jirriveduha u jiddeċiedu, b’effett mill-2013, li:”;
               
            
                  (7)
               
               
                  L-Artikolu 69(1) jinbidel b’dan li ġej:
                  “1.   L-Istati Membri jistgħu jiddeċiedu, sal-1 ta’ Awwissu 2009, l-1 ta’ Awwissu 2010, l-1 ta’ Awwissu 2011 jew sal-1 ta’ Settembru 2012, li jużaw mis-sena ta’ wara dik id-deċiżjoni, sa 10 % tal-limitu massimu nazzjonali tagħhom imsemmi fl-Artikolu 40, jew, fil-każ ta’ Malta, l-ammont ta’ EUR 2 000 000, għall-appoġġ speċifiku previst fl-Artikolu 68(1).”;
               
            
                  (8)
               
               
                  L-Artikolu 131(1) jinbidel b’dan li ġej:
                  “1.   L-Istati Membri l-ġodda li japplikaw l-iskema ta’ pagament uniku skont l-erja jistgħu jiddeċiedu, sal-1 ta’ Awwissu 2009, l-1 ta’ Awwissu 2010, l-1 ta’ Awwissu 2011 jew sal-1 ta’ Settembru 2012, li jużaw, mis-sena ta’ wara dik id-deċiżjoni, sa 10 % tal-limiti massimi nazzjonali tagħhom imsemmi fl-Artikolu 40 biex jagħtu appoġġ lil bdiewa kif stipulat fl-Artikolu 68(1) u skont il-Kapitolu 5 tat-Titolu III, skont kif inhu applikabbli għalihom.”;
               
            
                  (9)
               
               
                  Jiddaħħal l-Artikolu li ġej:
                  “Artikolu 133a
                  Għajnuna nazzjonali transitorja
                  1.   Bl-eċċezzjoni tal-Bulgarija u r-Rumanija, l-Istati Membri l-ġodda li japplikaw l-iskema ta’ pagament uniku skont l-erja għandu jkollhom il-possibbiltà li jagħtu għajnuna nazzjonali transitorja fl-2013.
                  Ħlief fil-każ ta’ Ċipru, l-għoti ta’ tali għajnuna għandha tkun soġġetta għall-awtorizzazzjoni mill-Kummissjoni, li għandha tingħata skont il-paragrafu 5.
                  2.   L-għajnuna nazzjonali transitorja tista’ tingħata lill-bdiewa f’setturi li fir-rigward tagħhom pagamenti diretti nazzjonali komplementari u, fil-każ ta’ Ċipru, l-għajnuniet mill-Istat kienu awtorizzati fl-2012 skont l-Artikoli 132 u 133.
                  3.   Il-kondizzjonijiet għall-għoti tal-għajnuna għandha tkun l-istess għal dawk awtorizzati għall-għoti ta’ pagamenti skont l-Artikolu 132 u 133 fir-rigward tal-2012.
                  4.   L-ammont totali tal-għajnuna li tista’ tingħata lill-bdiewa fi kwalunkwe settur imsemmi fil-paragrafu 2 għandu jkun limitat minn pakkett finanzjarju speċifiku għal kull settur, li għandu jkun daqs id-differenza bejn:
                  
                              (a)
                           
                           
                              l-appoġġ dirett totali li jista’ jingħata lill-bdiewa fis-settur rilevanti fl-2012, inklużi l-pagamenti kollha li waslu skont l-Artikolu 132; u
                           
                        
                              (b)
                           
                           
                              l-ammont totali ta’ appoġġ dirett li jkun disponibbli għall-istess settur taħt l-iskema ta’ pagament uniku skont l-erja fl-2013.
                           
                        Għal Ċipru, il-pakketti finanzjarji li jkunu speċifikati għal settur huma stabbiliti fl-Anness XVIIa.
                  5.   Fuq il-bażi ta’ notifika ppreżentata, il-Kummissjoni għandha tadotta atti ta’ implimentazzjoni, mingħajr l-applikazzjoni tal-proċedura msemmija fl-Artikolu 141(2) jew l-Artikolu 141b(2), li tawtorizza l-għajnuna nazzjonali transitorja u:
                  
                              (a)
                           
                           
                              tistabbilixxi l-pakkett finanzjarju għal kull settur;
                           
                        
                              (b)
                           
                           
                              tistabbilixxi r-rata massima ta’ għajnuna nazzjonali transitorja fejn xieraq;
                           
                        
                              (c)
                           
                           
                              tistabbilixxi l-kondizzjonijiet għall-għoti tagħhom; u
                           
                        
                              (d)
                           
                           
                              tiddefinixxi r-rata ta’ skambju applikabbli li għandha tintuża għall-pagamenti.
                           
                        6.   L-Istat Membri l-ġodda jistgħu jiddeċiedu, fuq il-bażi ta’ kriterji oġġettivi u fil-limiti awtorizzati mill-Kummissjoni skont il-paragrafu 5, dwar l-ammonti tal-għajnuna nazzjonali transitorja li għandha tingħata.”;
               
            
                  (10)
               
               
                  L-Artikoli 134 u 135 jitħassru;
               
            
                  (11)
               
               
                  L-Artikolu 136 jitħassar;
               
            
                  (12)
               
               
                  L-Artikolu 139 jinbidel b’dan li ġej:
                  “Artikolu 139
                  Għajnuna mill-istat
                  B’deroga mill-Artikolu 180 tar-Regolament (KE) Nru 1234/2007 u l-Artikolu 3 tar-Regolament tal-Kunsill (KE) Nru 1184/2006 tal-24 ta’ Lulju 2006 li japplika ċerti regoli ta’ kompetizzjoni għall-produzzjoni ta’, u l-kummerċ fi, prodotti agrikoli (*), l-Artikoli 107, 108 u 109 tat-Trattat dwar il-Funzjonament tal-Unjoni Ewropea m’għandhomx japplikaw għal pagamenti magħmula taħt l-Artikoli 41, 57, 64, 68, 69, 70 u 71, l-Artikolu 82(2), l-Artikolu 86, l-Artikolu 98(4), l-Artikolu 111(5), l-Artikolu 120, l-Artikolu 129(3) u l-Artikoli 131, 132, 133 u 133a ta’ dan ir-Regolament mill-Istati Membri f’konformità ma’ dan ir-Regolament.
                  
                     (*)  ĠU L 214, 4.8.2006, p. 7.”;"
						
               
            
                  (13)
               
               
                  Jiddaħħlu l-Artikoli li ġejjin:
                  “Artikolu 141a
                  Eżerċitar tad-delega
                  1.   Is-setgħa ta’ adozzjoni ta’ atti ddelegati hija mogħtija lill-Kummissjoni soġġett għall-kundizzjonijiet stabbiliti f’dan l-Artikolu.
                  2.   Is-setgħa ta’ adozzjoni ta’ atti ddelegati msemmija fl-Artikolu 11a hija mogħtija lill-Kummissjoni għal perijodu mill-1 ta’ Settembru 2012 sal-31 ta’ Diċembru 2013.
                  3.   Id-delega tas-setgħa msemmija fl-Artikolu 11a tista’ tiġi revokata fi kwalunkwe mument mill-Parlament Ewropew jew mill-Kunsill. Deċiżjoni li tirrevoka għandha ttemm id-delega ta’ setgħa speċifikata f’dik id-deċiżjoni. Din għandha ssir effettiva fil-jum wara l-pubblikazzjoni tad-deċiżjoni f’Il-Ġurnal Uffiċjali tal-Unjoni Ewropea jew f’data aktar tard speċifikata fih. Ma għandhiex taffettwa l-validità ta’ kwalunkwe att delegat li jkun diġà fis-seħħ.
                  4.   Hekk kif tadotta att delegat, il-Kummissjoni għandha tinnotifikah simultanjament lill-Parlament Ewropew u lill-Kunsill.
                  5.   Att delegat adottat skont l-Artikolu 11a għandu jidħol fis-seħħ biss jekk ma tiġix espressa oġġezzjoni mill-Parlament Ewropew jew mill-Kunsill fi żmien perijodu ta’ xahrejn min-notifika ta’ dak l-att lill-Parlament Ewropew u lill-Kunsill jew jekk, qabel ma jiskadi dak il-perijodu, il-Parlament Ewropew u l-Kunsill ikunu t-tnejn infurmaw lill-Kummissjoni li mhumiex sejrin joġġezzjonaw. Dak il-perijodu għandu jiġi estiż b’xahrejn fuq inizjattiva tal-Parlament Ewropew jew tal-Kunsill.
                  Artikolu 141b
                  Proċedura tal-kumitat
                  1.   Il-Kummissjoni għandha tiġi megħjuna mill-Kumitat għall-Iżvilupp Rurali stabbilit mir-Regolament (KE) Nru 1698/2005. Dak il-kumitat huwa kumitat fis-sens tar-Regolament (UE) Nru 182/2011 tal-Parlament Ewropew u tal-Kunsill tas-16 ta’ Frar 2011 li jistabbilixxi r-regoli u l-prinċipji ġenerali dwar il-modalitajiet ta’ kontroll mill-Istati Membri tal-eżerċizzju mill-Kummissjoni tas-setgħat ta’ implimentazzjoni (**).
                  2.   Fejn issir referenza għal dan il-paragrafu, għandu japplika l-Artikolu 5 tar-Regolament (UE) Nru 182/2011.
                  
                     (**)  ĠU L 55, 28.2.2011, p. 13.”;"
						
               
            
                  (14)
               
               
                  Fl-Anness IV, tiżdied il-kolonna li ġejja:
                  
                               
                           
                           
                              “2013
                           
                        
                               
                           
                           
                              569
                           
                        
                               
                           
                           
                              903
                           
                        
                               
                           
                           
                              964,3
                           
                        
                               
                           
                           
                              5 329,6
                           
                        
                               
                           
                           
                              101,2
                           
                        
                               
                           
                           
                              1 255,5
                           
                        
                               
                           
                           
                              2 344,5
                           
                        
                               
                           
                           
                              5 055,2
                           
                        
                               
                           
                           
                              7 853,1
                           
                        
                               
                           
                           
                              4 128,3
                           
                        
                               
                           
                           
                              53,5
                           
                        
                               
                           
                           
                              146,4
                           
                        
                               
                           
                           
                              379,8
                           
                        
                               
                           
                           
                              34,7
                           
                        
                               
                           
                           
                              1 313,1
                           
                        
                               
                           
                           
                              5,5
                           
                        
                               
                           
                           
                              830,6
                           
                        
                               
                           
                           
                              715,7
                           
                        
                               
                           
                           
                              3 043,4
                           
                        
                               
                           
                           
                              566,6
                           
                        
                               
                           
                           
                              144,3
                           
                        
                               
                           
                           
                              385,6
                           
                        
                               
                           
                           
                              539,2
                           
                        
                               
                           
                           
                              708,5
                           
                        
                               
                           
                           
                              3 650”
                           
                        
            
                  (15)
               
               
                  Jiddaħħal l-Anness li ġej:
                  
                     “ANNESS XVIIa
                     
                        GĦAJNUNA NAZZJONALI TRANSITORJA F’ĊIPRU
                     
                     
                                 (EUR)
                              
                           
                                 Settur
                              
                              
                                 2013
                              
                           
                                 Ċereali (għajr il-qamħ durum)
                              
                              
                                 141 439 
                              
                           
                                 Qamħ durum
                              
                              
                                 905 191 
                              
                           
                                 Ħalib u prodotti tal-ħalib
                              
                              
                                 3 419 585 
                              
                           
                                 Ċanga
                              
                              
                                 4 608 945 
                              
                           
                                 Nagħaġ u mogħoż
                              
                              
                                 10 572 527 
                              
                           
                                 Settur tal-majjal
                              
                              
                                 170 788 
                              
                           
                                 Tjur u bajd
                              
                              
                                 71 399 
                              
                           
                                 Inbid
                              
                              
                                 269 250 
                              
                           
                                 Żejt taż-żebbuġa
                              
                              
                                 3 949 554 
                              
                           
                                 Għeneb tal-mejda
                              
                              
                                 66 181 
                              
                           
                                 Għeneb imnixxef
                              
                              
                                 129 404 
                              
                           
                                 Tadam ipproċessat
                              
                              
                                 7 341 
                              
                           
                                 Banana
                              
                              
                                 4 285 696 
                              
                           
                                 Tabakk
                              
                              
                                 1 027 775 
                              
                           
                                 Frott deċidwu inkluż il-frott tal-għadma
                              
                              
                                 173 390 
                              
                           
                                 Total
                              
                              
                                 29 798 462 ”
                              
                           
               
            Artikolu 2
      Dan ir-Regolament għandu jidħol fis-seħħ fis-seba’ jum wara dak tal-pubblikazzjoni tiegħu f’Il-Ġurnal Uffiċjali tal-Unjoni Ewropea.
      
      Għandu japplika mill-1 ta’ Jannar 2013.
      B’deroga mit-tieni paragrafu:
      
                  (a)
               
               
                  id-dispożizzjonijiet li ġejjin għandhom japplikaw mid-data tad-dħul fis-seħħ ta’ dan ir-Regolament:
                  
                              (i)
                           
                           
                              l-Artikolu 10b(5), l-Artikolu 10c(1) u (4) u l-Artikolu 10d(2) tar-Regolament (KE) Nru 73/2009, kif imdaħħal mill-punt (2) tal-Artikolu 1 ta’ dan ir-Regolament;
                           
                        
                              (ii)
                           
                           
                              l-Artikolu 133a(5) u (6) tar-Regolament (KE) Nru 73/2009, kif imdaħħal mill-punt (9) tal-Artikolu 1 ta’ dan ir-Regolament;
                           
                        
                              (iii)
                           
                           
                              il-punti (5), (6), (7), (8) u (13) tal-Artikolu 1 ta’ dan ir-Regolament;
                           
                        
            
                  (b)
               
               
                  il-punti (1)(b) u (11) tal-Artikolu 1 ta’ dan ir-Regolament għandhom japplikaw mill-1 ta’ Jannar 2014.
               
            
         Dan ir-Regolament għandu jorbot fl-intier tiegħu u japplika direttament fl-Istati Membri kollha.
         Magħmul fi Brussell, il-11 ta’ Lulju 2012.
         
            
               Għall-Parlament Ewropew
            
            
               Il-President
            
            M. SCHULZ
         
         
            
               Għall-Kunsill
            
            
               Il-President
            
            A. D. MAVROYIANNIS
         
      
      
         (1)  ĠU C 191, 29.6.2012, p. 116.
      
         (2)  L-Opinjoni tal-4 ta’ Mejju 2012 (għadha mhijiex ippubblikata fil-Ġurnal Uffiċjali).
      
         (3)  Il-Pożizzjoni tal-Parlament Ewropew tal-4 ta’ Lulju 2012 (għadha mhijiex ippubblikata fil-Ġurnal Uffiċjali) u d-Deċiżjoni tal-Kunsill tal-10 ta’ Lulju 2012.
      
         (4)  ĠU L 30, 31.1.2009, p. 16.
      
         (5)  ĠU L 95, 5.4.2007, p. 1.
      
         (6)  ĠU L 55, 28.2.2011, p. 13.